„Centar za pravnu pomoć ženama“ Zenica (CzPPZ) je zajedno sa partnerima iz Republike Srpske inplementirao projekt „Monitoring pravosuđa ka ostvarenju spolne i rodne jednakosti u BiH“. M**onitoring krivičnih postupaka spolno i rodno zasnovanog nasilja** je rađen u 20 sudova. Za područje FBiH je bilo obuhvaćeno 10 općinskih i kantonalnih sudova u **Zenici, Tuzli, Sarajevu, Visokom, Novom Travniku, Odžaku i Orašju, sa ukupno 227 predmeta** iz kategorija krivičnih djela **(KD)** u fokusu, kako slijedi:

* **KD PROTIV BRAKA PORODICE I MLADEŽI:** Ukupno je **analizirano 123 predmeta**. **Značajno** je naglasiti da se **Nasilje u porodici** pojavljuje u 116 slučajeva, što čini čak **51,1%** od ukupnog broja analiziranih predmeta (227). Na Izbjegavanje izdržavanja odnosi se 6 predmeta, a na KD Vanbračna zajednica sa mlađim maloljetnikom jedan predmet.
* **KD PROTIV SPOLNE SLOBODE I MORALA: Od ukupno 53 predmeta** na KD Silovanje odnosi se 20, na KD Bludne radnje 15, na KD Spolni odnošaj s djetetom 13, Navođenje na prostituciju 2, na Spolni odnošaj s nemoćnom osobom 2 i jedan predmet Obljuba zloupotrebom službenog položaja.
* **KD PROTIV ŽIVOTA I TIJELA:** Od ukupno **50 predmeta**, 6 je Ubistvo, jedan Teške tjelesne povrede, 41 Lake tjelesne povrede i dva Nasilničko ponašanje.
* **RATNI ZLOČIN:** Analizom jeobuhvaćen i jedan predmet **KD Silovanje u ratu**

**IZREČENE SANKCIJE/KAZNE:** Od 227 predmeta u 156 su izrečene kazne i predmeti kompletirani. Najveći broj sankcija je u vidu **uslovne kazne,** njih 101 **(65%).** U 29 predmeta izrečena je zatvorska kazna (6 mjeseci do 20 godina), u 2 slučaja kazna maloljetničkog zatvora, u 19 novčana (najčešće u rasponu od 500-1000 KM). U 4 predmeta izrečene su mjere sigurnosti (pretežno obaveznog psihijatrijskog liječenja), a u jednom slučaju izrečena je sudska opomena. **Nije zabilježen predmet u kojem je izrečena zaštitna mjera**, iako su uslovi sugerisali da bi određivanje takve mjere bilo svrsishodno.

**Krivičnopravne sankcije** za djela SRZN su **generalno uzevši blage, na granici, a ponekad i ispod granice propisane zakonom**. U strukturi krivičnopravnih sankcija, suvereno dominiraju uslovne osude u slučajevima Nasilja u porodici, čime je ugroženo ostvarivanje ciljeva generalne i specijalne prevencije, kao i pružanje satisfakcije oštećenoj.

Prilikom odmjeravanja vrste i visine krivičnopravne sankcije **češće se uzimaju u obzir olakšavajuće, nego otežavajuće okolnosti** i to bez posebnog obrazloženja. Veoma zanimljiv **primjer olakšavajuće okolnosti** je da se optuženi percipira kao **„porodični čovjek“**. Ovo je problematično onda kada se kao žrtve njegovog nasilnog ponašanja javljaju upravo članice/ovi te porodice, što je najčešće slučaj, te se time svakako ne šalje odgovarajuća poruka počinitelju, koji nije suočen sa ozbiljnošću i posljedicama svoga ponašanja.

**TRAJANJE SUDSKIH POSTUPAKA:** Uočeno je da se krivični postupci **općenito okončavaju u razumnom roku**. Ipak, evidentirana je i alarmantna praksa nepojavljivanja vještaka ili tužioca na zakazana ročišta, što je često dovodilo do višestrukog odlaganja ročišta u istom predmetu. NPR: U jednom predmetu krivičnog djela Spolni odnošaj sa djetetom ročište je odgađano 10 puta, jer nisu pristupili različiti subjekti, od branioca, preko vještaka, pa do samog optuženog. **PROSJEČNO TRAJANJE POSTUPAKA** povodom KD Nasilje u porodici je 4 mjeseca, povodom KD Bludnje radnje 2 mjeseca, KD Silovanje – 14 mjeseci, KD Ubistvo – 5 mjeseci, te 5,5 mjeseci za KD Laka tjelesna povreda i 8,8 mjeseci za KD Spolni odnošaj s djetetom.

Analiza je rezultirala **preporukama** za:

* Općinske i kantonalne sudove i preporuke za općinske i kantonalne sudove i kantonalna tužilaštva
* Ministarstvo sigurnosti BiH, Ministarstvo pravde BiH, Federalno ministarstvo pravde;
* Agenciju za ravnopravnost spolova BiH, Gender centar FBiH, Centar za edukaciju sudija i tužilaca FBiH
* Zakonodavna tijela na svim nivoima, te Federalno ministarstvo unutrašnjih poslova.

Kompletna analiza i preporuke publikovane su u „Izvještaj i analiza praćenja krivičnih postupaka u oblasti rodno zasnovanog nasilja u Federaciji Bosne i Hercegovine i Republici srpskoj“, dostupnoj na našoj web stranici: [www.cenppz.org.ba](http://www.cenppz.org.ba)